滁州

滁州喺中國安徽東部，家下係地級市，叫滁州市。市府駐琅琊區。

地理 
西面係合肥，北面係蚌埠，南面係巢湖，東面係江蘇省。佢離南京好近，納入到「南京一個鐘都市圈」，自古號稱「金陵鎖鑰、江淮保障」，係南京嘅北衞。

名 
滁州得名自滁河，滁河古名叫「涂水」，滁州箇名有從「涂」到「滁」嘅演變。

「涂」據《說文解字》讀tou4，指嘅係發源四川益州流去雲南嘅一條河。當時江淮人借用咗呢隻字爲當地起名，但箇音就發成ceoi4，係因為「涂」通「除」，農曆十二月又叫「涂月」，十二月底叫除夕。呢箇地名實質係用漢字形式保留嘅古代民族語譯音，因為長江下游舊時係淮夷、吳、越、楚呢啲民族嘅居地。

後來到南北朝時，「涂」演變爲「滁」，係啲人幫佢起箇更加好嘅聲符，來記錄呢箇發音，就唔再按通假字發音記錄。同時呢隻字亦講明當地嘅自然環境：「氵」表示滁河，「阝」嘅含義係山，「余」嘅古體表示屋噉解，講明當地係箇有山水嘅居地。

隋朝時正式設滁州，「滁」作為地名、河名定咗落來。

史 
滁州喺隋開皇九年設立，歷史豐富，比如朱元璋就係滁州鳳陽人；1970年代鳳陽嘅小崗村首創「大包幹」，係中國農村改革嘅源地。文學上唐人韋應物《滁州西澗》有名句「春潮帶雨晚來急，野渡無人舟自橫」，宋人歐陽脩嘅散文名篇《醉翁亭記》喺呢度寫成，淸人吳敬梓出名嘅諷刺小說《儒林外史》亦喺呢度完成。

隋朝之前 
喺夏商周時，呢度有方國鍾離國、椒國。大禹治水導淮，後來娶嘅老婆叫「涂山氏」，其中嘅「涂」就指呢度。秦漢時呢度屬九江郡，郡治喺陰陵。楚漢相爭最後時，霸王別姬嘅古仔就喺滁州地方發生，虞姬墓就喺定遠。漢高祖初年，設全椒縣，係滁州地方最早嘅縣。

三國、晉朝時，滁河重叫「涂水」，滁州就嗌「涂中」，因為離東吳、東晉嘅京師南京好近，成爲軍事重地。東晉時有衣冠南渡，江淮一帶僑民好多，於是喺僑民集中嘅地方設同僑民原籍同名嘅州郡縣，呢咪嘢叫僑置。大量南渡僑民開發咗南方地區，形成更多嘅城邑。473年，宋朝喺度設新昌郡頓丘縣，治涂中鎮，滁州建城。梁朝成立之後新昌郡改名永陽郡，大同二年設譙州。陳朝太建七年喺盱眙嘅北譙州治搬來涂中鎮，改名南譙州。

隋朝之後 
隋朝開皇九年設滁州，之後箇名流傳至今，共計1500年。基本上轄清流、全椒、來安三縣）。

喺唐天寶元年一度改名爲永陽郡。到明朝，因為朱元璋出身呢度，一度想喺鳳陽起中都，後來罷就，滁州成為直隸州，受南京直轄。

中華民國成立後，廢道、府、州、廳，啲縣直屬於省，於是1912年滁州降爲滁縣。

1949年中華人民共和國成立，設滁縣專區，下轄9縣，後改名滁縣地區。1992年改爲地級市成滁州市，轄2區6縣，1993年天長、明光升爲縣級市，而家轄2區4縣2市。

轄下變動年表

滁縣專區 
1949年10月1號，成立滁縣專區，隸屬皖北行署區，轄滁縣、來安縣、江浦縣、全椒縣、定遠縣、鳳陽縣、嘉山縣、盱眙縣、炳輝縣
12月，江浦畀咗南京市
1950年1月，攞返江浦
1952年3月28號，編入巢湖專區嘅肥東縣
7月25號，鳳陽畀咗部分畀宿縣專區懷遠縣
8月7號，滁縣專區歸新成立嘅安徽省。
11月15號，江浦畀咗江蘇省泰州專區
1954年11月，劃肥東部分畀全椒
12月11號，肥東再畀多忽全椒
1955年2月21號，盱眙畀咗江蘇淮陰專區
5月，淮南市郊區分噉啲畀定遠、鳳陽
7月，滁縣畀噉啲全椒
1956年1月12號，滁縣專區同宿縣專區合併成蚌埠專區，滁縣專區無咗。

1961年4月7號分蚌埠專區椒全縣、嘉山縣、定遠縣、鳳陽縣、來安縣、天長縣，合肥市嘅肥東縣恢復滁縣專區
12月15號滁全縣分裂爲滁縣、全椒縣
1963年7月13號，合肥東市區畀咗部分去肥東
1964年10月31號，定遠、肥東各出部分同六安專區嘅壽縣、肥西縣佢哋出嘅部分合成合肥長豐縣
12月27號，全椒畀部分過滁縣
1965年5月21號，肥東編咗去巢湖專區
7月10號，合肥長豐畀咗部分過定遠
1971年3月29號，滁縣專區改名滁縣地區。

滁縣地區 
1974年4月，嘉山畀咗啲過滁縣
1975年12月29號，全椒嘅金壩公社嘅部分去咗滁縣、滁縣嘅黃圩公社畀部分去全椒
1979年4月20號，來安畀咗部分去江蘇南京浦口區
1982年11月25號，滁縣升爲縣級滁州市
1985年11月，鳳陽畀咗部分去蚌埠市郊區。
1992年12月20號，滁縣地區升爲地級滁州市。

滁州市 
1992年12月20號，升爲地級市同時，將原先縣級滁州市分割爲琅琊區、南譙區
1993年9月18號，天長由縣升爲縣級市天長市
1994年5月31號，嘉山由縣升爲縣級市，改名爲明光市
2010年5月13號，南譙嘅南譙街道編去琅琊、琅琊嘅清流街道部分編去南譙

政區 
滁州共轄2區4縣2箇地級市。

市轄區
琅琊區
南譙區

縣級市
天長市
明光市

縣
全椒縣
來安縣
定遠縣
鳳陽縣

攷 

中國城市
安徽政區